 МИНИСТЕРСТВО НА ОБРАЗОВАНИЕТО И НАУКАТА
ЦЕНТРАЛНА КОМИСИЯ ЗА ОРГАНИЗИРАНЕ НА ОЛИМПИАДАТА ПО АСТРОНОМИЯ
VІІ НАЦИОНАЛНА ОЛИМПИАДА ПО АСТРОНОМИЯ

І кръг

Ученици от 7-8 клас
1 задача. Пресметнете за колко време Земята, при своето движение около Слънцето, изминава разстояние, равно на собствения й диаметър. По ваша преценка за колко време една обикновена костенурка изминава път колкото собствения си размер? В този смисъл кой е по-бърз – Земята или костенурката?

2 задача. Древногръцкият астроном Хипарх, живял във ІІ век пр.н.е., е въвел звездните величини за определяне на блясъка на звездите. Най-ярките звезди той класифицирал като звезди от първа звездна величина, малко по-слабите – като звезди от втора величина, и т.н. до най-слабите видими с невъоръжено око звезди, които той считал за звезди от шеста звездна величина. Днес астрономите измерват много точно блясъка на звездите и са възприели усъвършенствана скала на звездните величини. Според нея, ако звездата А има звездна величина m, а звездата В – звездна величина m + 1, то звездата В е 2.512 пъти по-слаба от А, и т.н. Звездните величини на звездите могат да са дробни числа, нула или по-малки от нула за най-ярките звезди.

· Звездата Вега е от звездна величина 0m. Колко пъти по-слаба по блясък от Вега е една звезда от 5m? А звезда от звездна величина 10m?

· Колко пъти по-ярко ни осветява Слънцето, отколкото Луната в пълнолуние? Звездната величина на Слънцето е –26.74m, а на Луната е –12.74m.

3 задача. Луната има маса приблизително 81 пъти по-малка от масата на Земята. Но както е известно, на лунната повърхност ние бихме тежали само 6 пъти по-малко, отколкото на Земята. Защо е така?


4 задача. Вземете събирателна леща – лупа или стъкло от очила. Получете с нея върху бял лист хартия изображението на Слънцето. Измерете фокусното разстояние на лещата. 

· Ако получите изображение на Слънцето с леща, която има по-голямо фокусно разстояние, как ще се промени размерът на изображението на Слънцето? 

· Защо в границите на изображението на Слънцето екранът е много по-ярко осветен, отколкото ако го огрява слънчевата светлина без да се използва леща? 

· Откъде се взема допълнителната светлина в изображението на Слънцето?

· Зависи ли яркостта на изображението на Слънцето от фокусното разстояние на лещата? А от диаметъра й? 

Обяснете вашите отговори.

5 задача. Наблюдавайте Луната. Нарисувайте я как изглежда. Запишете датата и часа на наблюдението. Запишете също приблизително посоката, в която я виждате (север, юг, изток, запад или междинна посока) и височината й над хоризонта. Височината оценете също приблизително, като имате предвид, че една педя – разстоянието между върха на палеца и на малкия пръст – при протегната напред ръка, съответства на около 20( на небето. Отбележете върху дадената схема в какво положение е била Луната по своята орбита в момента на вашето наблюдение. Обяснете вашето решение.

	Дата:_____________________
Час:______________________

Посока на

Луната:___________________

Височина

на Луната

над 

хоризонта:________________


6 задача. Какво представлява Ракообразната мъглявина?


Първият кръг на олимиадата е задочен. За решаването на някои от задачите са ви нужни допълнителни данни, които можете да потърсите в книги, учебници или Интернет. Можете да използвате помощта и съветите на вашите учители.

Краен срок за предаване на решенията – 9 януари 2004 г.

МИНИСТЕРСТВО НА ОБРАЗОВАНИЕТО И НАУКАТА

ЦЕНТРАЛНА КОМИСИЯ ЗА ОРГАНИЗИРАНЕ НА ОЛИМПИАДАТА ПО АСТРОНОМИЯ
VІІ НАЦИОНАЛНА ОЛИМПИАДА ПО АСТРОНОМИЯ

І кръг

Ученици от 9-10 клас
1 задача. На кои тела от Слънчевата система са наблюдавани или по принцип биха могли да съществуват гръмотевични бури?

2 задача. Звездата Сириус – най-ярката на небето  - играела важна роля в календарната система на древните египтяни 4000 години преди новата ера. Те я наричали Сотис. Даденият на фигурата йероглифен надпис означава: “Великата Сотис свети на небето и Нил се разлива от бреговете си”. 

· По кое време на денонощието и приблизително в каква посока древноегипетските жреци са очаквали първата поява на Сириус, предвещаваща разливането на Нил? 

· Защо преди това е имало около 70-дневен период, през който звездата въобще не е могла да се види на небето? 

· По онова време първата поява на Сириус на небето се е случвала малко след лятното слънцестояние. Приблизително в кое съзвездие се е намирала точката на лятното слънцестояние тогава?

· Как египетските жреци е трябвало да изменят своето предсказание за разливането на реката Нил, във връзка с появата на звездата Сириус, през следващите хилядолетия?


3 задача. 

· Луната има маса приблизително 81 пъти по-малка от масата на Земята. Но както е известно, на лунната повърхност ние бихме тежали само 6 пъти по-малко, отколкото на Земята. Защо е така?

· Както знаем, първа космическа скорост за Земята е минималната скорост, с която трябва да изстреляме едно тяло от земната повърхност, така че то да стане изкуствен спътник на Земята. Тя е приблизително 7.9 km/sec. Луната също е спътник на Земята. Използвайки данни за радиуса на лунната орбита и периода на обикаляне на Луната около Земята, пресметнете с каква скорост се движи Луната. Сравнете я с първа космическа скорост. Обяснете разликата.

4 задача. Защо с телескоп се виждат звезди, по-слаби от най-слабите звезди, видими с невъоръжено око? Оценете теоретично колко пъти по-слаби звезди от най-слабите, видими с невъоръжено око, можем да видим:

· с училищен телескоп с диаметър на обектива 6 cm;

· с телескоп с диаметър на обектива 20 cm.

Считайте, че при адаптиране към нощно зрение зеницата на човешкото око има диаметър 6 mm.

5 задача. Наблюдавайте Луната. Нарисувайте я как изглежда. Запишете датата и часа на наблюдението. Запишете също приблизително посоката, в която я виждате (север, юг, изток, запад или междинна посока) и височината й над хоризонта. Височината оценете също приблизително, като имате предвид, че една педя – разстоянието между върха на палеца и на малкия пръст – при протегната напред ръка, съответства на около 20( на небето. Отбележете върху дадената схема в какво положение е била Луната по своята орбита в момента на вашето наблюдение. Обяснете вашето решение.

6 задача. Залепете тънък бял лист хартия около гладка цилиндрична стъклена чаша, така че листът да обхваща половината от обиколката на чашата. Напълнете я с вода и я поставете така, че да я огрява Слънцето. Върху хартията се вижда вертикална светла линия – там се фокусират слънчевите лъчи, преминаващи през стените на чашата и водата. Ако разграфите по подходящ начин хартията, чашата може да служи като слънчев часовник. Отбележете две положения на светлата линия върху хартията през интервал от 30 минути. Извършете това наблюдение (отбелязване на две линии през 30 минути) веднъж сутринта и още веднъж няколко часа по-късно – около обяд. (Или ако ви е по-удобно, в зависимост от това кога сте на училище, можете да го направите веднъж около обяд и още веднъж след обяд). По никакъв начин не местете и не въртете чашата между наблюденията. Сравнете разстоянието между първите две отбелязани от вас линии и разстоянието между вторите две линии. Обяснете разликата. Към решението приложете листа с линиите и до всяка линия отбележете съответния момент на наблюдение.

Първият кръг на олимиадата е задочен. За решаването на някои от задачите са ви нужни допълнителни данни, които можете да потърсите в книги, учебници или Интернет. Можете да използвате помощта и съветите на вашите учители.


Краен срок за предаване на решенията – 9 януари 2004 г.

МИНИСТЕРСТВО НА ОБРАЗОВАНИЕТО И НАУКАТА

ЦЕНТРАЛНА КОМИСИЯ ЗА ОРГАНИЗИРАНЕ НА ОЛИМПИАДАТА ПО АСТРОНОМИЯ
VІІ НАЦИОНАЛНА ОЛИМПИАДА ПО АСТРОНОМИЯ

І кръг

Ученици от 11-12 клас
1 задача. На кои тела от Слънчевата система са наблюдавани или по принцип биха могли да съществуват гръмотевични бури?

2 задача. Звездата Сириус – най-ярката на небето  - играела важна роля в календарната система на древните египтяни 4000 години преди новата ера. Те я наричали Сотис. Даденият на фигурата йероглифен надпис означава: “Великата Сотис свети на небето и Нил се разлива от бреговете си”. 

· По кое време на денонощието и приблизително в каква посока древноегипетските жреци са очаквали първата поява на Сириус, предвещаваща разливането на Нил? 

· Защо преди това е имало около 70-дневен период, през който звездата въобще не е могла да се види на небето? 

· По онова време първата поява на Сириус на небето се е случвала малко след лятното слънцестояние. Приблизително в кое съзвездие се е намирала точката на лятното слънцестояние тогава?

· Как египетските жреци е трябвало да изменят своето предсказание за разливането на реката Нил, във връзка с появата на звездата Сириус, през следващите хилядолетия?


3 задача. Около далечна звезда от главната последователност на диаграмата на Херцшпрунг-Ръсел е открита планета, която се движи около звездата по кръгова орбита. Спектрометричните наблюдения показват, че орбиталната скорост на планетата е 30 km/s, а периодът й на обикаляне е 10 години. По интерферометрични данни ъгловото разстояние на планетата от звездата е 0.064(. Може ли да се види тази звезда на нашето небе с невъоръжено око? Междузвездното поглъщане на светлината да се пренебрегне.


4 задача. Вземете събирателна леща – лупа или стъкло от очила. Получете с нея върху бял лист хартия изображението на Слънцето. Извършете подходящи измервания и отговорете на следните въпроси: 

· Защо в границите на изображението на Слънцето екранът е много по-ярко осветен, отколкото ако го огрява слънчевата светлина без да се използва леща? 

· Оценете отношението на двете осветености.

· Откъде се взема допълнителната светлина в изображението на Слънцето?

Обяснете вашите отговори.


5 задача.   А. Представете си, че вървите под дъжда. Няма вятър и вие имате чадър. Движите се със скорост  5 km/h, а дъждовните капки падат с постоянна скорост 5 m/s . Как ще се движат дъждовните капки относно вас? Как е най-добре да държите чадъра, за да не се измокрите? Дайте качествено и количествено описание. Пояснете с рисунка.
       Б. Нещо подобно се случва, когато светлината от една звезда попада в телескоп, който се движи. Явлението се нарича  аберация на светлината. 
Нека вашият телескоп е на Северния географски полюс на Земята и  вие наблюдавате една звезда, която се намира до Северния еклиптичен полюс на небесната сфера.  С колко дъгови секунди ще се отклони звездата спрямо истинското си положение (изчислено за наблюдател, намиращ се на Слънцето), ако Земята е в своя перихелий и се движи със скорост  vзп = 30.287 km/s ?  Скоростта на светлината е  c = 299792.46 km/s .  (Пренебрегваме ефектите от Специалната теория на относителността .) 

       В. Според вас дали виждаме Слънцето на истинското му място?  Ако то е отместено, то в каква посока и на какъв ъгъл? 
 
Средната орбитална скорост на движение на Земята е  vзс = 29.789 km/s.
6 задача. Залепете тънък бял лист хартия около гладка цилиндрична стъклена чаша, така че листът да обхваща половината от обиколката на чашата. Напълнете я с вода и я поставете така, че да я огрява Слънцето. Върху хартията се вижда вертикална светла линия – там се фокусират слънчевите лъчи, преминаващи през стените на чашата и водата. Ако разграфите по подходящ начин хартията, чашата може да служи като слънчев часовник. Отбележете две положения на светлата линия върху хартията през интервал от 30 минути. Извършете това наблюдение (отбелязване на две линии през 30 минути) веднъж сутринта и още веднъж няколко часа по-късно – около обяд. (Или ако ви е по-удобно, в зависимост от това кога сте на училище, можете да го направите веднъж около обяд и още веднъж след обяд). По никакъв начин не местете и не въртете чашата между наблюденията. 

· Сравнете разстоянието между първите две отбелязани от вас линии и разстоянието между вторите две линии. Обяснете разликата. Към решението приложете листа с линиите и до всяка линия отбележете съответния момент на наблюдение. 

· Какво трябва да се направи, така че разстоянията между двете двойки линии да се окажат равни?


Първият кръг на олимиадата е задочен. За решаването на някои от задачите са ви нужни допълнителни данни, които можете да потърсите в книги, учебници или Интернет. Можете да използвате помощта и съветите на вашите учители.


Краен срок за предаване на решенията – 9 януари 2004 г.
